чрез
Административен съд – Хасково
VI състав

до

Върховен административен съд

КАСАЦИОННА ЖАЛБА

от АЛИ ИСА ИБРАХИМ

ЛНЧ: 7003522092

гражданин на Сирия

търсещ закрила

гр. Харманли, ж.к. Дружба №23,

РПЦ на ДАБ при МС 

чрез адв. Пламен Желев 

член на САК

гр.София, ул.“Узунджовска“ №1, ет.3

срещу:

Решение № 5903/16.06.2025 год. на

АС Хасково, VI състав по
адм.д.№ 1103/2025 год. 

Уважаеми върховни административни съдии,

С горното решение на АС Хасково бе отхвърлена жалбата на доверителят ми против решение на председателя на Държавната агенция за бежанците с която му е отказано предоставяне на статут на бежанец и хуманитарен статут по реда на ЗУБ поради липса на предпоставките предвидени в чл.8 и чл.9 и наличие на изключваща клауза по чл.12, ал.2, т.4 от ЗУБ.

Така постановеното решение е неправилно поради нарушение на материално правни разпоредби, необосновано е и е постановено при съществени нарушения на съдопроизводствените правила. 

Съдът при постановяване на решението си не се е съобразил със следното:


1. Съдът е приел безкритично и без анализ на допълнителни данни от други източници, освен изложените в решението на ДАБ, ситуацията в област Хасака където е живеел преди да напусне Сирия.


Изводите на решаващият съд относно настоящата ситуация в Сирия, са базирани на подход, който противоречи на методологията на Агенцията на Европейския съюз в областта на убежището (EUAA), публикувана на интернет-страницата й - https://euaa.europa.eu, изискваща цялостна преценка на основанията за предоставяне на статут, което е свързано най-вече със събиране на доказателства от повече от един източник и анализирането им в количествено и качествено отношение. 

В решението е посочена единствено справка, изготвена от самата ДАБ, като не са посочени източниците, които са използвани за изготвянето и. 

Съдът не е отчел факта, че информацията в тази справка е актуална към 14.03.2025 г., но не и към датата на постановяване на съдебното решение.

Анализът на изложената в решението обстановка в Сирия, и в частност за ситуацията в провинция Хасака е непълна и не са отчетени настъпилите след постановяване на административният акт събития в държавата на произход на доверителят ми. 

Този извод на съда противоречи на решение на СЕС (голям състав) по дело C‑585/16 Серин Алхето срещу Заместник-председател на Държавна агенция за бежанците, съгласно което СЕС указва, че съгласно член 46, параграф 3 от Директива 2013/32 съдът когато е сезиран с жалба срещу решение на квазисъдебния или административен орган по молба за убежище или за субсидиарна закрила, съответният съд е длъжен да пристъпи към изцяло актуализирано разглеждане на преписката, като отчете всички фактически и правни обстоятелства, които изглеждат релевантни, включително все още неналичните към момента, когато въпросният орган е приел своето решение.

2. Съдът също така при постановяване на решението си не взел предвид, че в множество свои решения ЕСПЧ приема, че отправната точка при разглеждане на исканията за международна закрила следва да бъдат Женевската конвенция от 1951 г. и Протоколът към нея от 1967 г., които понастоящем до голяма степен са включени в правото на ЕС посредством Квалификационната директива (2011/95/ЕС).


Принципът „забрана за връщане“ (non-refoulement) също е реципиран в общностното законодателство.


Квалификационната директива, въвежда в правото на ЕС набор от общи стандарти за признаването на лицата за бежанци или като такива, нуждаещи се от международна закрила. Това включва и забраната за връщане съгласно член 33 от Женевската конвенция от 1951 г.


Чл. 18 от Хартата за основните права на ЕС гарантирала правото на убежище, което включва зачитане на принципа „забрана за връщане“. В член 19 от хартата се посочвало, че никой не може да бъде принудително отведен, експулсиран или екстрадиран към държава, в която може да бъде осъден на смърт, да бъде подложен на изтезание или на друго нечовешко или унизително отнасяне или наказание.


В мотивите към хартата се заявява, че чл. 19, ал. 2 инкорпорира относимата съдебна практика на ЕСПЧ относно приложението на чл. 3 от ЕКПЧ. 

По силата на чл. 2 и чл. 3 от ЕКПЧ, се налага абсолютна забрана на всяко връщане на лице, което е изправено пред действителен риск от отнасяне, противоречащо на тези разпоредби.

Тази защита е различна от защитата от преследване, посочени в Женевската конвенция от 1951 г.


В практиката си ЕСПЧ приема, че чл. 3 от ЕКПЧ включва една от основните ценности на демократичното общество и по категоричен начин забранява изтезанието или нечовешкото или унизителното отнасяне или наказание.


По силата на чл. 3 държавата компетентна да разгледа молбата за международна закрила носи отговорност, когато е извършено принудително връщане в случаи, при които са били представени съществени доводи, че засегнатото лице ще е изложено на реален риск от изтезание или друго нечовешко или унизително отнасяне или наказание в държавата, в която е било върнато - делото Hirsi Jamaa and Others срещу Италия.


Съдът не е взел при постановяване на решението си, че е призната и нуждата от закрила на лица, чиито основания за предоставяне на убежище са възникнали, когато те вече са се намирали в приемащата държава („бежанци sur place“). 

Член 5 от Квалификационната директива изрично включва в обхвата си въпроса за тежки посегателства въз основа на събития, състояли се, след като жалбоподателят е напуснал своята държава на произход.


Съгласно същата норма основателното опасение от преследване или реалната опасност от понасяне на тежки посегателства може да се основават на събития, настъпили, след като молителят е напуснал държавата на произход.


Втората хипотеза касае случаите когато основателното опасение от преследване или реалната опасност от понасяне на тежки посегателства може да се основават на дейности, извършвани от молителя след неговото заминаване от държавата на произход, особено ако се установи, че дейностите, на които се основава молбата, представляват израз или продължение на убежденията или ориентацията, изразявани в държавата на произход.


Квалификационната директива урежда и субсидиарна закрила за лицата, които не могат да бъдат определени като бежанци, но които, ако бъдат върнати в своята държава на произход или в държавата на предишното си обичайно местопребиваване, ще бъдат изложени на сериозен риск от тежки посегателства като смъртно наказание или екзекуция (чл. 15, буква „а”), изтезание, нечовешко или унизително отнасяне или наказание (чл. 15, буква „б”) или тежки и лични заплахи срещу живота или личността като цивилно лице поради безогледно насилие в случай на международен или вътрешен въоръжен конфликт (член 15, буква „в”), реципирани в чл.9, ал.1 от ЗУБ.


Предвид фактите, касаещи липсата на сигурност за живота и личността на всеки човек на територията на Сирия, считам, че към настоящия момент липсват гаранции за предоставяне на вътрешна закрила, в която и да е друга част на страната, съгласно, дадените в чл. 8 от Квалификационната директива критерии.


Съдът не е обсъдил основанието за приложение на принципа sur plase по чл. 8, ал. 6 от ЗУБ - опасения от преследване поради събития, които са настъпили след напускането на Сирия от доверителят ми.

Решаващия съд не е разгледал и не е взел предвид изложените по-горе обстоятелства, поради което е постановил, едно незаконосъобразно решение, постановено и при съществени нарушения на съдопроизводствените правила. 
ИСКАНЕ: С оглед гореизложеното уважаеми върховни административни съдии, Ви моля да постановите решение по силата на което да отмените Решение 5903/16.06.2025 год. на АС Хасково, VI състав по адм.д.№ 1103/2025 год. год. със законните от това последици.

Особено искане: Моля на основание чл.4 от ГПК във връзка с чл.14 ал.2 от АПК за съдебното заседание да бъде назначен преводач от арабски език тъй като доверителят ми не владее български език.
Приложение: препис от жалбата за ответната страна

 С уважение:
